Akademia mors nie met krisisse nie | Maroela Media
Akademia-ateljee (foto verskaf)[promosie-artikel]
As ons universiteite aangeval word, sal ons veg om ons regte te beskerm, maar ons bou ook 'n nuwe Afrikaanse privaat universiteit, Akademia. Solidariteit fokus hierdie week as deel van sy #OnsBou-veldtog op Akademia. Vanjaar is Akademia se vyfde jaar van akademiese aktiwiteit en die akademiese instelling het boonop in 2016 'n nuwe kampus betrek. Akademia het toegewyde en hoogs gekwalifiseerde personeel en meer as 400 studente wat etlike graadkursusse en ander opleidingsprogramme volg. R50 miljoen is al uit die Solidariteit Boufonds en die Virseker Trust uitbetaal om Akademia te bou. Solidariteit-lede kry boonop afslag van 20% vir studies aan Akademia en kry voorkeurtoegang tot studiehulp.
Flip Buys het vroeër vanjaar met die ingebruikneming van die kampus sy wenresep met die gaste gedeel:
Bestanddele vir #OnsBou-wenresep:
Gooi 'n paar stewige "skeute" wilskrag by.
Verdun dit met Helpmekaar-energie.
Klits hope harde werk in en voeg 'n knippie broedertwis by na smaak.
Versoet met 'n strewe na uitnemendheid, en bak vir sowat 'n dekade in 'n groot bak vol volharding en vasbyt.
Dit behoort genoeg te wees vir 'n hele nuwe geslag. Herhaal die resep op elke ander gebied. – Flip Buys, Akademia 2016
Marthinus Visser, uitvoerende hoof van Akademia (foto verskaf)
Volgens Marthinus Visser, uitvoerende hoof van Akademia, benodig Akademia net soos 'n klein boompie, baie aandag om eendag 'n volwaardige koelteboom vir die gemeenskap te wees. "Akademia kan slegs tot 'n volwaardige Afrikaanse universiteit ontwikkel met die ondersteuning van die Afrikaanse gemeenskap. Daarom brei Akademia as deel van die #OnsBou-veldtog meer uit oor ons toekomsplanne en hoe mense daartoe kan bydra," het Visser gesê.
Flip Buys, voorsitter van die Solidariteit Beweging, het vroeër vanjaar gesê dat die instellings wat deel vorm van die beweging nie vir 'n beter verlede veg nie, maar vir 'n beter toekoms. "Die krisisse wat ons tans in die gesig staar rakende ons bestaande kampusse, moenie gemors word nie – dit skep geleenthede en oplossings. Ons sal steeds die bestaande ruimtes van tersiêre onderrig beskerm, maar ons bou ook solank nuwe ruimtes," het Buys toe gesê.
Piet le Roux, die nuwe akademiese hoof van Akademia, verduidelik waar Akademia tans staan, wat hulle vir 2017 beplan en wat die instelling se nege planne onderweg na 2020 behels. Volgens Le Roux het Akademia tans 400 studente, 25 voltydse personeellede en 7 studiesentrums landswyd. "Ons wil ons studentegetalle van 400 na 700 in 2017 opstoot en ons studiesentrums tot 15 uitbrei. Verskeie nuwe graadkursusse, waaronder BCom Regte, Finansiële Beplanning, BRek, 'n graad in Verpleegkunde en ander kort kursusse, wag ook op akkreditasie," sê Le Roux.
As deel van sy 2020-plan beoog Akademia om 2 000 voltydse studente te hê en om 'n onderrigmodel wat voorsiening maak vir dag- en aandklasse aan te bied. Verdere programme in Handelswetenskappe, Gesondheidswetenskappe, Geesteswetenskappe en selfs Natuurwetenskappe word ook vir moontlikhede implementering oorweeg. Boonop sal nuwe akademiese vennootskappe ook gesluit word, terwyl internasionale akkreditasie van kursusse ook ondersoek gaan word.
Akademia is so sterk soos die ondersteuning wat hy uit sy gemeenskap ontvang. Binne Solidariteit bou ons al ons instellings met die klein bydraes van duisende mense. Elke Solidariteit-lid dra R10 per maand by tot die Solidariteit Boufonds. Met dié tien rande bou ons Akademia.
Bou voort! Ons ondersteun julle hiermee. Almal moet inspring en help…indien jy nie alreeds doen nie, begin! Elke bietjie help.
Inderdaad 'n wenresep! Ek self was al 'n student by Akademia en my seun studeer by Soltech, en ek kan getuig die dosente en hulp is uit die boonste rakke!
Baie geluk! Daar is hoop. Eendrag maak mag.
Wonderlikste nuus. Soos altyd sal die Blanke Afrikaner uit die stof en modder opstaan en vir die WÊRELD wys hoe dit gedoen word. Julle kan op ons reken en steun. Is eens met die leuse Eendrag maak Mag.
Uitstekende visie, ons ondersteun julle. As die skole egter substandaard is en ons kinders word geindoktrineer sal díe universiteit nie die skade kan herstel nie. Dit is nou tyd vir plan B vir die skole.